Diari Oficial de la Generalitat Valenciana


Sumari del DOGV 7187, del 08-01-2014 (2013/12629)

RESOLUCIÓ de 30 de desembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat, l'Associació Interregional de Fabricants de Pinsos Compostos de València, Castelló, Albacete i Terol i la Federació Cooperatives Agroalimentàries de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7187

Data del DOGV
:   08-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/12877


Data del document
:   30-12-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 30 de desembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat, l'Associació Interregional de Fabricants de Pinsos Compostos de València, Castelló, Albacete i Terol i la Federació Cooperatives Agroalimentàries de la Comunitat Valenciana. [2013/12854]  
La Generalitat, l'Associació Interregional de Fabricants de Pinsos Compostos de València, Castelló, Albacete i Terol i la Federació Cooperatives Agroalimentàries de la Comunitat Valenciana han subscrit, prèvia tramitació reglamentària, el dia 2 de setembre de 2013, un conveni marc de col·laboració.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana del dit conveni, que ha quedat inscrit en el Registre de Convenis de la Generalitat amb el número 1402/2013 i que figura com a annex d'esta resolució.  
  
València, 30 de desembre de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Generalitat, a través de la Conselleria de Presidència i Agricultura, Pesca, Alimentació i Aigua, l'Associació Interregional de Fabricants de Pinsos Compostos de València, Castelló, Albacete i Terol i la federació cooperatives agroalimentàries de la comunitat valenciana  
  
Reunits  
D'una part, el conseller de Presidència i Agricultura, Pesca, Alimentació i Aigua, d'ara en avant CPAPAiA, José Císcar Bolufer, en representació de la Generalitat.  
D'una altra part, el president de l'Associació Interregional de Fabricants de Pinsos Compostos de València, Castelló, Albacete i Terol, d'ara en avant ASFAVAC, Antonio Serrano Defez, en representació de l'esmentada entitat, i expressament autoritzat per a este acte per acord de l'Assemblea General Ordinària realitzada el dia 5 de juny de 2013.  
  
D'una altra part, el president de la Federació Cooperatives Agroalimentàries de la Comunitat Valenciana, d'ara en avant Federació, José Vicente Torrent Corts, en representació de la dita entitat, i expressament autoritzat per a este acte per mitjà d'acord del Consell Rector de data 12 de juliol de 2013.  
Com que actuen totes les parts d'acord amb les seues competències respectives i es reconeixen poders i facultats suficients per a formalitzar este conveni,  
  
Manifesten  
Que la Generalitat, a través de la Conselleria de Presidència i Agricultura, Pesca Alimentació i Aigua (d'ara en avant CPAPAiA), és competent en les matèries d'agricultura i alimentació entre altres, i li corresponen per via de la Direcció General de Producció Agrària i Ramaderia les funcions en matèria de producció primària, mitjans de producció i ordenació del sector agrícola; el desenrotllament de les polítiques de millora de la competitivitat i de la renda de les explotacions agrícoles, de sanitat vegetal, així com de control de qualitat i seguretat al llarg de la cadena alimentària; les mesures de la política agrària comuna dirigides als agricultors i mercats agraris, i la política d'investigació, experimentació, transferència tecnològica i formació continuada per al sector agroalimentari (article 42 del Decret 82/2013, de 21 de juny del Consell).  
Que estes funcions de desenrotllament de les polítiques de millora de la competitivitat i de la renda de les explotacions agrícoles de la producció primària i control de la qualitat dels diferents productes de la nostra Comunitat són estratègiques per a mantindre un teixit productiu viu en el sector agrícola i ramader, agroindustrial i agroservicis.  
L'encariment de les matèries primeres destinades a l'alimentació animal ha suposat una pèrdua important de rendibilitat de les explotacions ramaderes i, en el temps, una greu descapitalització que pot portar amb si la desaparició de moltes explotacions ramaderes i de les empreses d'agroindustrials i de servicis lligades a estes.  
L'encariment de les matèries primeres destinades a l'alimentació animal s'agreuja a la Comunitat Valenciana per no ser tradicionalment la nostra agricultura productora de matèries primeres destinades a l'alimentació animal i haver-se traslladat l'entrada per port de matèries primeres a Catalunya o Múrcia.  
L'Associació Interregional de Fabricants de Pinsos Compostos de València, Castelló, Albacete i Terol (ASFAVAC) és l'associació empresarial d'àmbit autonòmic que agrupa la indústria valenciana d'aliments compostos per a animals. En qualitat d'interlocutor del sector i en compliment de les seues responsabilitats, l'Associació té el compromís amb la societat valenciana d'assegurar el subministrament de matèries primeres segures i de qualitat per a l'alimentació dels animals de bast, i en el desenrotllament de la seua activitat, generar riquesa i benestar entre els agents implicats en les activitats dels seus integrants, especialment els agricultors i ramaders de la nostra Comunitat.  
L'Associació està especialment sensibilitzada amb l'encariment de les matèries primeres per a alimentació animal d'estos últims anys, per la qual cosa s'ha imposat com una de les seues metes el foment del seu cultiu a la Comunitat, com a mesura per a millorar les rendes dels nostres agricultors i, en conseqüència, per a poder amortir millor la volatilitat dels mercats de futurs de cereals i oleaginoses, la qual cosa redundarà positivament també en les rendes dels nostres ramaders.  
La Federació de Cooperatives Agroalimentàries de la Comunitat Valenciana (Federació) és l'entitat que representa les empreses cooperatives del sector agroalimentari a la Comunitat Valenciana.  
Està constituïda sobre la base de l'associació lliure i voluntària de les cooperatives i societats agràries de transformació que la conformen, a les quals defén i representa, tant en l'àmbit autonòmic com en el nacional i l'internacional, en els plans polític, social i econòmic, i en els distints sectors productius o branques d'activitat. També corresponen a la Federació les accions de formació, promoció i coordinació d'este col·lectiu d'empreses de l'economia social que són les cooperatives agroalimentàries i SAT.  
La Federació exercix les seues funcions de coordinació, tant des dels òrgans de govern, Consell Rector i consells sectorials, com a través de les actuacions de l'equip tècnic format per professionals amb una dilatada experiència que col·laboren amb els seus associats en les distintes qüestions que sorgixen en el dia a dia.  
Les seues accions de formació i promoció del model cooperatiu han culminat, després de cinc lustres d'interés, en la consolidació d'una sòlida xarxa empresarial que vertebra les economies de les comarques valencianes i que estan a l'avantguarda en la innovació i el respecte al medi ambient, l'espai natural en què treballen els agricultors.  
Les funcions de representació i defensa, regulades en els seus estatuts, són les que adquirixen una rellevància més gran en els mitjans i les que revertixen directament sobre les entitats sòcies. Esta labor s'exercix de forma harmònica amb altres organitzacions representatives del cooperativisme: la Confederació de Cooperatives de la Comunitat Valenciana per a les qüestions d'àmbit autonòmic fonamentalment, i la Confederació de Cooperatives Agroalimentàries d'Espanya, en els casos d'àmbit estatal. A través d'esta organització es canalitza també qualsevol tema cap al pla europeu en què s'ubica la Confederació Europea de Cooperatives Agroalimentàries (COGECA).  
Que sobre la base de tot el que s'ha exposat, les parts formalitzen este conveni d'acord amb les següents  
  
Clàusules  
  
Primera. Objecte  
L'objecte d'este acord és l'establiment de vies per a la col·laboració en comú en activitats que afavorisquen l'accés de les explotacions ramaderes a l'alimentació animal a uns costos competitius, a través de l'estímul de la producció agrícola.   
  
Segona. Aspectes de col·laboració  
A fi de satisfer l'objecte definit en l'article anterior, les parts es comprometen, en la mesura dels mitjans de què puguen disposar i d'acord amb les normes de cada institució, a la col·laboració mútua, que es promourà a instàncies de qualsevol d'estes, per a la realització de les activitats següents:  
- Foment de la producció agrícola a la CV de matèries primeres destinades a l'alimentació animal:  
· Promoció entre els agricultors d'alternatives de cultiu rendibles destinades a l'alimentació animal.  
· Impuls a la implantació de contractes tipus de compravenda de cultius de matèries primeres destinats a l'alimentació animal i arbitratge de mesures per al seu efectiu desenrotllament.  
· Realització de codis o manuals per al cultiu de matèries primeres destinades a l'alimentació.  
· Estudi de mesures de suport a estos cultius per mitjà de l'adaptació de línies d'ajuda ja existents o la creació de noves línies d'ajuda compatibles amb la normativa comunitària.  
- Formació:  
· Col·laboració conjunta en activitats formatives, com ara cursos, congressos, seminaris, etc., sobre cultiu de matèries primeres destinades a l'alimentació animal i que responguen a l'interés mutu de les entitats firmants.  
· Millora de la qualificació i formació d'agricultors i ramaders, possibilitant a este efecte la realització d'activitats de formació pràctica i teòrica del personal en les instal·lacions experimentals adscrites a la Direcció General Producció Agrària i Ramaderia.   
· Intercanvi d'informació i documentació.  
· Investigació:  
· Participació conjunta en projectes i programes d'investigació i desenrotllament, bilaterals o multilaterals, per mitjà de l'aportació dels mitjans que s'especifiquen en els convenis específics.  
· Intercanvi recíproc d'informació, publicacions i ús de qualsevol material i instal·lacions utilitzades per a la investigació, sempre que no hi haja compromisos anteriors que ho impedisquen.  
· Cooperació en programes de formació de personal investigador i tècnic, així com de l'alumnat que participe en activitats de formació d'interés mutu.  
- Experimentació:  
· Col·laboració en l'establiment d'una xarxa de parcel·les d'experimentació per a transferència de resultats representatius en cada zona de producció de la Comunitat Valenciana.  
· Intercanvi recíproc d'informació i experiències i l'ús de qualsevol material i instal·lacions utilitzades per a l'experimentació, sempre que no hi haja compromisos anteriors que ho impedisquen.  
- Foment de subproductes destinats a l'alimentació animal i de fems i purins destinats a l'agricultura  
Col·laboració a facilitar l'aprofitament de subproductes hortofructícoles i, en general, d'origen agrari amb destinació a l'alimentació animal, i de fems i purins destinats a l'agricultura; l'intercanvi recíproc i el suport mutu a la tramitació de documentació i informació de caràcter administratiu per a la gestió i distribució d'estos subproductes i l'ús de material, personal i instal·lacions necessàries per a això, sempre que no hi haja compromisos anteriors que ho impedisquen i d'acord amb la normativa vigent.  
- Condicions de comercialització de matèries primeres destinades a l'alimentació animal  
Col·laboració de les parts firmants del present conveni en l'observació i el compliment de les condicions normatives de la seua competència per a la comercialització de matèries destinades a l'alimentació animal, així com per a l'intercanvi recíproc i el suport mutu a la tramitació de documentació i informació de caràcter administratiu que siga necessària, i l'ús de material, personal i instal·lacions necessàries per a això, sempre que no hi haja compromisos anteriors que ho impedisquen i d'acord amb la normativa vigent.  
Aspectes generals de la col·laboració:  
La CPAPAiA donarà suport a este conveni a través de les instal·lacions i els mitjans adscrits a la Direcció General de Producció Agrària i Ramaderia, així com de l'Institut Valencià d'Investigacions Agràries i altres entitats amb què tinga subscrits convenis en les mateixes matèries objecte d'este conveni i d'acord amb les parts.  
La participació de la CPAPAiA no comportarà increments pressupostaris fora del pressupost ordinari que dedica habitualment a les tasques que té encomanades i que coincidisquen amb la finalitat del present conveni; la col·laboració mútua consistirà en l'aprofitament dels mitjans disponibles, la transferència de coneixements i l'ordenació de la prestació de servicis mutus que redunden en interés de les parts.  
  
  
Tercera. Establiment de la cooperació  
L'execució de les modalitats de cooperació previstes en este conveni marc serà objecte de convenis específics elaborats de comú acord entre les parts, on figuraran l'objecte de la col·laboració, el pla de treball, els participants i el finançament.  
  
Quarta. Comissió de seguiment  
Per a facilitar el seguiment d'este conveni i l'elaboració dels convenis específics i el seu compliment, es constituirà una comissió de seguiment paritària integrada per dos representants d'ASFAVAC, dos representants de la Federació i pel director general de Producció Agrària i Ramaderia i el subdirector general de Protecció Agroalimentària; exercirà de secretari un funcionari designat per la direcció general.  
  
Les parts acorden que la comissió de seguiment podrà actuar com a òrgan acceptat per estes per a dirimir qüestions objecte del present conveni.  
La dita comissió es reunirà a petició de com a mínim d'una de les parts i farà almenys anualment una reunió i un balanç de les accions realitzades o en curs, i elaboraran, si és el cas, un informe que serà comunicat a les instàncies apropiades.  
  
Quinta. Finançament  
Les parts, sobre la base d'una justa reciprocitat, intentaran demanar fons de finançament extern que seran utilitzats per a recolzar les activitats que es realitzen en l'àmbit d'este acord i que en cap cas suposaran un increment pressupostari d'ambdós entitats, més enllà del propi de les activitats ordinàries.  
  
Sexta. Sentit del conveni  
El present conveni marc no ha d'interpretar-se en el sentit d'haver creat una relació legal o financera entre les parts. Este constituïx una declaració d'intencions el fi de la qual és promoure autèntiques relacions de benefici mutu en matèria de col·laboració i que suposen una sinergia d'actuacions sense increments pressupostaris.  
De conformitat amb l'article 4.1c del Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, este conveni queda exclòs del seu àmbit d'aplicació.   
  
Sèptima. Duració  
El conveni marc ací subscrit tindrà validesa mínima, a partir de la data de la firma, de tres anys, després dels quals podrà renovar-se anualment a iniciativa de qualsevol de les parts, amb l'acord previ que en este sentit ha d'establir-se abans de la data de l'acabament.  
  
Octava. Modificació  
Les parts podran modificar este conveni marc en qualsevol moment per acord exprés de les parts firmants.  
  
Novena. Resolució del conveni  
El present conveni marc podrà resoldre's per les causes següents:  
  
1. Per mutu acord de les parts.  
2. Per expiració del termini de duració inicial o de les seues pròrrogues.  
3. Per decisió unilateral d'una de les parts mitjançant comunicació expressa per escrit a l'altra part, amb una antelació de sis mesos respecte de la data en què s'haja de considerar conclòs.  
En tot cas, en el cas que es procedira a la resolució del present conveni marc, les parts es comprometen a finalitzar el desenrotllament de les accions ja iniciades en el moment de la notificació de la resolució.  
  
  
Deu. Protecció de dades de caràcter personal  
De conformitat amb la Llei Orgànica 15/1999, de 13 de desembre, de Protecció de Dades de Caràcter Personal, cada una de les entitats firmants autoritza les altres per mitjà de la firma del present document per al tractament de les dades personals que s'hi indiquen, que seran incloses en un fitxer amb les finalitats que es desprenen de forma directa de la relació establida entre totes, i amb els límits derivats del present conveni.  
Així mateix, s'informa de la possibilitat d'exercitar els drets d'accés, rectificació, cancel·lació i oposició, per a la qual cosa haurà de dirigir la seua sol·licitud per escrit a la seu oficial de les denominacions d'origen firmants, o a la Conselleria de Presidència i d'Agricultura, Pesca, Alimentació i Aigua, Direcció General de Producció Agrària i Ramaderia, al carrer Amadeu de Savoia, 2, CP 46682 València, amb la referència «Protecció de dades personals».  
Les parts es comprometen a tractar de manera confidencial les dades personals que els siguen facilitades en el marc de la relació mantinguda, a tractar-les d'acord amb la normativa de protecció de dades personals, i a utilitzar-les, exclusivament, amb les anteriors finalitats.  
  
Onze. Discrepàncies  
Les parts es comprometen a resoldre de manera amistosa en el si de la Comissió de Seguiment qualsevol desacord que poguera sorgir en el desenrotllament d'este conveni, amb el benentés que amb anterioritat s'aplicaran els criteris de bona fe i voluntat d'arribar a acords.  
  
En cas de conflicte, les parts se sotmeten als jutjats i tribunals de la ciutat de València, amb renúncia al seu fur propi.  
  
I en prova de conformitat de tot l'anterior, firmen en triple exemplar este document, a València, 2 de setembre de 2013.  
  
Per la Conselleria de Presidència i Agricultura, Pesca, Alimentació i Aigua: José Císcar Bolufer.  
Per ASFAVAC: Antonio Serrano Defez.  
Per la Federació de Cooperatives Agroalimentàries de la Comunitat Valenciana: José Vicente Torrent Corts.